བསྟན་པ་ཕྱི་དར་གྱི་སྐབས་སུ་རིག་གནས་དར་ཚུལ་བཤད་པ་ལ།སྤྱིར་སྔ་དར་དང་ཕྱི་དར་ཟེར་བ་ནི།གླང་དར་མས་དབུས་གཙང་དུ་བསྟན་པ་བསྣུབས་པའི་སྔོན་ལ་སྔ་དར་དང༌།དེས་བསྟན་པ་བསྣུབས་ནས་ལོ་བདུན་ཅུ་ཡར་མར་ཞིག་ལ།རིག་གནས་དང་ཆོས་ལ་སྦྱང་བརྩོན་བྱེད་པ་ཆེར་མེད་ལ།སྟོད་མངའ་རིས་ཀྱི་དཔོན་བཙུན་ལྷ་བླ་མ་ཡེ་ཤེས་འོད་ཀྱི་རིང་ཡར་མར་ནས་རིམ་གྱིས་རིག་པའི་གནས་དང་མདོ་རྒྱུད་ཀྱི་བསྟན་པ་ཆེས་ཆེར་དར་བ་མན་ལ་ཕྱི་དར་ཟེར།དེ་ཡང་དབུས་གཙང་དུ་ཡིན་གྱི།མདོ་ཁམས་སོགས་ས་མཐའ་དག་བོད་ཀྱི་རྒྱལ་པོ་དང་ས་ཐག་རྒྱང་གཤིས་རིག་པའི་གནས་དང་མདོ་སྔགས་ཀྱི་བཤད་པ་སོགས་ཀྱང་ནམ་དར་བ་ནས་བཟུང༌།ད་ལྟའི་བར་དུ་བར་མ་ཆད་པར་ཡོད་པ་འདི་ཡིན་སྟབས།དེའི་དུས་སུའང་མདོ་སྨད་དུ་བོད་རྒྱལ་གྱིས་གནོད་འཚེ་བྱེད་མི་ཐུབ་སྟབས།བོད་ཀྱི་མཁས་པ་མི་གསུམ་ཡང་མདོ་ཁམས་སྨད་ཀྱི་གནས་དན་ཏིག་ཏུ་བཞུགས།དེའི་སྐབས་ཙོང་ཁ་བདེ་ཁམས་སུ་མུ་ཟུ་གསར་འབར་ཞེས་བྱ་བའི་བྱིས་པ་རིག་པ་ཅན་ཞིག་འཁྲུངས་པ་ནར་སོན་ནས་ཡིག་རྩིས་སོགས་རིག་པའི་གནས་སྦྱངས་ཏེ་མཁས་པར་གྱུར།ནོན་འཇམ་དཔལ་ཞེས་བྱ་བའི་སློབ་དཔོན་ཞིག་ཡོད་པའི་མདུན་ནས་ཆོས་དང་རིག་པའི་གནས་དུ་མ་ཞིག་གསན།ཁང་རིན་ཆེན་རྡོ་རྗེ་ཞེས་བྱ་བའི་བླ་མ་སྙན་གྲགས་ཅན་ཞིག་ཡོད་པ་དེའི་མདུན་ནས་སེམས་བསྐྱེད་ཞུས།སྐྱི་རྒྱལ་བའི་གཙུག་ཏོར་ཞེས་བྱ་བའི་མཁས་པ་ཆེན་པོ་ཞིག་ཡོད་པ་དེའི་མདུན་ནས་དབུ་མ་དང་ཚད་མའི་གཞུང་སོགས་ལ་སྦྱངས།དེ་ནས་ཕྱུགས་རྫི་ཞིག་གིས་བོད་དབུས་ནས་བྱོན་པའི་སྒོམ་པ་བ་གསུམ་མཁས་པ་མི་གསུམ་ཡོད་ཚུལ་བཤད་པས།དེར་བྱོན་ནས་མཇལ་བས་དད་པ་སྐྱེས་ཏེ་རབ་ཏུ་བྱུང༌།མཚན་དགེ་བ་རབ་གསལ་དུ་བཏགས།ཕྱིས་ཐུགས་རབ་ཤིན་ཏུ་ཆེ་བསདགོངས་པ་རབ་གསལ་ཞེས་གྲགས་སོ།།